Matti Nykänen

Matti Ensio Nykänen (17. juulil 1963 Jyväskylä – 4. veebruar 2019 Lappeenranta) oli soome suusahüppaja, mitmekordne olümpiavõitja ja maailmameister. Pärast sportlaskarjääri esines ta lauljana.

Ta oli neljakordne olümpiavõitja (1984 ja 1988) ja kuuekordne maailmameister (1982, 1985, 1987 ja 1989). 

Aastatel 1996–1999 kandis ta perekonnanime Paanala.

Sportlaskarjäär 
Matti Nykänen alustas süstemaatilisi suusahüppetreeninguid 12-aastaselt, kuid esimese hüppe tegi ta juba 10-aastaselt. Noorena tegi ta aastas kuni 2000 treeninghüpet, hiljem aga kuni 3000. 1976. aastal sooritas ta esimese hüppe 60 meetri mäelt, aasta hiljem jõudis 90 meetri mäele. 1979. aastal 15-aastase poisina julges ta juba minna Lahti suurele mäele.

30. märtsil 1980 tuli Matti 17-aastaselt esimest korda Soome meistriks. 1981. aastal tuli ta juba noorte maailmameistriks. 1982. aasta maailmameistrivõistlustel Oslos võitis Nykänen täiskasvanute võistlustel oma esimese maailmameistritiitli suurelt mäelt.

1984. aasta taliolümpiamängudel Sarajevos oli Matti alles 20-aastane, kuid näitas suurel mäel suurt ülekaalu. Esimeses voorus hüppas ta mäerekordi 116 m. Ka teises voorus hüpatud 111 m oli vooru pikim ja nii tuli suusahüpete ülekaalukaim olümpiavõit. Vahe teiseks jäänud Jens Weissflogiga oli 17,5 punkti. 

1985. aastal tegi Matti Planica lennumäel uue maailmarekordi 191 m. Sama aasta detsembris tuli tal esimene ebameeldiv vahejuhtum. Ta saadeti maailma karikasarja etapilt Lake Placidist koju alkoholi tarvitamine ja ebasportliku käitumise tõttu. 1986. aastal jätkusid noore mehe "vägiteod". Suvel, olles ülemäära tarvitanud alkoholi, osales ta kioski röövimises.

1987. aasta jaanuaris saadeti Nykänen Kesk-Euroopa nelja hüppemäe turneelt jälle alkoholi liigtarvitamise ja sportlasele sobimatu käitumise pärast koju. 

1988. aasta taliolümpiamängudel Calgarys võitis ta kõigepealt normaalmäel. 23. veebruaril hüppas Matti suure mäe võistluste esimeses voorus mäerekordi 118,5 meetrit, teises voorus tegi 107-meetrise hüppe ja nende mängude teine kuldmedal oli taskus. Nii nagu suure mäe võit, tuli ka normaalmäe võit ülekaalukalt. Järgmisel päeval toimus suure mäe meeskondlik võistlus. Ka selles tegi Matti päeva pikimad hüpped 115,5 ja 114,5 meetrit. Kolme kuldmedaliga oli Matti Nykänen Calgary olümpiamängude edukaim sportlane.

Saavutused

Olümpiamängudel 
 1984 Sarajevos
 olümpiavõitja suurel mäel (K120)
  hõbemedal normaalmäel (K90)
 1988 Calgarys
 olümpiavõitja normaalmäel (K90)
  olümpiavõitja suurel mäel (K120)
  olümpiavõitja, meeskondlik, suurel mäel (K120)

Maailmameistrivõistlustel 
 1982 Holmenkollenis
 maailmameister suurel mäel (K120)
  pronksmedal, meeskondlik, suurel mäel (K120)
 1984 Engelbergis
 maailmameister, meeskondlik, suurel mäel (K120)
 1985 Seefeldis
 maailmameister, meeskondlik, suurel mäel (K120)
  pronksmedal suurel mäel (K120)
 1987 Oberstdorfis
 maailmameister, meeskondlik, suurel mäel (K120)
  hõbemedal normaalmäel (K90)
 1989 Lahtis
 maailmameister, meeskondlik, suurel mäel (K120)
  pronksmedal normaalmäel (K90)

Suusalennu maailmameistrivõistlused 
 1983 Harrachovis
  pronksmedal
1985 Planicas
  maailmameister
1986 Kulmis
  pronksmedal
1988 Oberstdorfis
  pronksmedal
1990 Vikersundis
  hõbemedal

Maailma karikasarjas

Maailma karikas 
 1. koht: 1983, 1985, 1986, 1988
 2. koht: 1984

Maailma karikasarja etapivõidud

Nelja hüppemäe turnee 
1982/1983 võitja
1983/1984 III koht
1984/1985 II koht
1987/1988 võitja
1988/1989 II koht

Meelelahutajakarjäär 
"Olen tihti soovinud olla tavaline inimene. Kuid kuna seadsin endale sportlasena eesmärgiks olla eriline, pean selle rolli ka tavaelus lõpuni vedama," on ta öelnud. 

Tema tunnuslauseks sai "Eläma on laiffi!"

Muusikukarjäär 
Matti Nykänen on teine Soome sportlane, kellel on olümpiamedalite kõrval välja teenitud ka kuldplaadid. Esimene neist tuli aastal 1992, mil ilmusid kassett ja CD "Yllätysten Yö". Üks plaatidest tuli ansambli Sleepy Sleepersi kuulsaks lauldud hittloo "Lennä Nykäsen Matti" eest. 

1992. aastal ilmus Matti esimene heliplaat "Yllätysten yö", mida osteti 25 000 eksemplari.

1993. aastal treenis Matti jälle suusahüppeid, kuid erilise eduta. Ilmus teine heliplaat "Samurai".

Heliplaadid 
 "Yllätysten yö" (1992)
 "Samurai" (1993)
 "Ehkä otin, ehkä en" (2005)

Filmid ja telesaated 
5. jaanuaril 2006 linastus Soomes režissööri Aleksi Mäkelä mängufilm "Matti".

27. novembril 2009 alustas Matti Nykänen oma kokasaadet "Mattihan se sopan keitti" Sub-telekanali veebilehel.

Elulooraamatud
 2020 Marko Lempinen, Jussi Niemi. "Elu oli LAIF. Matti Nykänen" – Kirjastus Tänapäev, tõlkijad Piret Kooli, Rain Kooli. ISBN: 9789949859405
 2020 Marko Lempinen, Jussi Niemi. "Elämä oli LAIFFI. Matti Nykänen", kirjastus Otava.
 2004 Egon Theiner. Matti Nykänen – huipulla ja montussa
 1999 Matti Pulli. Voittohyppy 
 1988 Antti Arve. Matti Nykänen maailman paras

Isiklik elu 
Pärast edukat olümpiat hakkas Matti üha rohkem jõudma ajalehtede esikülgedele, kuid mitte oma sportlike tulemuste poolest. Ajalehtede huviorbiiti jõudsid Matti skandaalid eraelus.

Pere, naised ja lapsed 
Tarja Jokinen; tütar Anniina Jokinen (sündinud 1985; isadus tuvastatud kohtus 1989)
Tiina Hassinen, abielu 1986–1988; poeg Sami (sündinud 1987)
Pia Mäntykangas (sündinud Hynninen), abielu 1989–1991; tütar Eveliina (sündinud 1990)
Sari Paanala, abielu 1996–1998
Mervi Tapola, abielu 2001–2003 ja 2004–2010
Susanna Ruotsalainen, kihlatu 2011–2013
Pia Nykänen (endise nimega Talonpoika), abielu 2014

1988. aastal läks ta lahku Tiinast. Põhjus oli ikka ja jälle alkoholi liigne pruukimine. Selle lahutuse võttis ta ajakirjas (Seura 46/88) kokku sõnadega: "Armastus on kui lõngakera. See algab ja lõpeb." Sama aasta algas tal uus suhe Pia Hynnineniga. 

1989. aasta jaanuaris tunnistas kohus Matti enne esimest abielu olnud suhtest 1985. aastal sündinud Anniina isaks ja Mattil tuli talle hakata maksma 800 marka elatusraha kuus. Juunis abiellus ta Piaga. 1990. aastal sai ta suusalennu MM-il oma viimase, hõbemedali. Sama aasta suvel sündis tütar Eveliina. 1991. aasta jaanuaris lahutati Matti teine abielu. 

1996. abiellus kolmandat korda ja võttis sedakorda abikaasa perekonnanime: Matti Nykänenist sai Matti Paanala. Ta valiti Uuraneni kohaliku omavalitsuse volikokku. 

1998. aastal lahutas Matti Sari Paanalast ja läks kasiinosse strippariks. Samal aastal kihlus ta tunnise tutvuse järel kellegi eestlasest üliõpilase Jaanaga, kuid nädala pärast katkestas kihluse. 1998. aasta lõpus kihlus ta Mervi Tapolaga. 

27. märtsil 2001 abiellus Matti neljandat korda Merviga. Nende kooselu oli pidevalt ajalehtede veergudel, sest nende kokku-lahku elu ja tülid olid väga sagedased.

Terviseprobleemid 
1996. aastal oli tal probleem südamega. 

5. novembril 2003 sai Matti Nykänen Tallinnas rabanduse. Eesti Päevaleht: "Abikaasaga Tallinnasse puhkama tulnud Soome kunagine suusahüppekuulsus Matti Nykänen jõi hotelli kangemast kraamist peaaegu tilgatuks ja kaotas pärast öö otsa väldanud pummeldamist kolmel korral teadvuse."

Alkoholiprobleemid 
28. oktoobril 2004 mõistis Tampere kohus Matti Nykäsele kahe aasta ja kahe kuu pikkuse vangistuse perekonnatuttava pussitamise eest. Täitmisele läks ka varem määratud tingimisi vanglakaristus. Kuna ta läks vangi esimest korda, sai ta pärast poole karistuse kandmist 2005. aastal välja, ent vahistati juba 4 päeva pärast, sest ta peksis oma naist Mervit.

25. detsembril 2009 ähvardas Nykänen naist noaga ja püüdis kägistada käes oleva hommikumantli vööga.

24. augustil 2010 mõisteti talle abikaasale kehavigastuste tekitamise eest aasta ja nelja kuu pikkune vanglakaristus.

Vaata ka
 Suusatamine 1984. aasta taliolümpiamängudel
 Suusatamine 1988. aasta taliolümpiamängudel
 Sleepy Sleepersi laul "Nykäsen Matti" albumilt "Turakaisten paratiisi"

Viited

Välislingid

 Suri legendaarne Soome suusahüppaja Matti Nykänen ERR, 4. veebruar 2019
 Tauno Vahter. "Iga tsääns on võimalus: Matti Nykäse võidud, kuriteod ja tsitaadid" ERR, 4. veebruar 2019
 Grete Lõbu. Levandi: supertalent on Nykäneni kohta vähe öeldud - ta oli geenius ERR, 4. veebruar 2019
 Piret Kooli. Matti Nykänenist: elu on inimese parim aeg ERR, 4. veebruar 2019
 Videod: Matti Nykänen "Ringvaates" ERR, 4. veebruar 2019
 Tarmo Tiisler Nykänenist: mees, kes aitas meil olla vigadega ERR, 4. veebruar 2019
 Tiit Karuks Nykänenist: legendaarne mees läks liiga vara ERR, 4. veebruar 2019
 Kultuuriportaal soovitab: "Matti" ETV-s ERR, 8. detsember 2017
 Piret Kooli Matti Nykänen: Maailm ongi hullumeelne. Et seda taluda, tuleb osata enese üle naerda Postimees, 20. detsember 2015
 Matti Nykänen nautis vabadust 103,5 tundi SLÕL, 27. september 2005
 Kaivo Kopli. Suusahüppekangelane Nykänen maandus vangis Eesti Päevaleht, 29. oktoober 2004

Soome suusahüppajad
Soome lauljad
Sündinud 1963
Surnud 2019